ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
நாடு முழுவதும் 15 லட்சத்திற்கும் அதிகமான சுகாதார பணியாளர்களுக்கு தடுப்புமருந்து வழங்கப்பட்டுள்ளது
தடுப்பு மருந்து வழங்கும் திட்டத்தின் எட்டாம் நாளில் மாலை 6 மணி வரை 1,46,598 பயனாளிகளுக்கு தடுப்புமருந்து வழங்கப்பட்டுள்ளது
நாடு தழுவிய மிகப்பெரிய கொவிட்-19 தடுப்பு மருந்து வழங்கல் திட்டத்தின் எட்டாம் நாள் வெற்றிகரமாக நிறைவடைந்தது. கொரோனா தடுப்பு மருந்தை இது வரை பெற்றுள்ளவர்களின் எண்ணிக்கை 15 லட்சத்தை தாண்டியுள்ளது.
27,776 முகாம்களில் 15,37,190 சுகாதார பணியாளர்களுக்கு இன்று மாலை 6 மணி வரை வரை தடுப்பு மருந்து வழங்கப்பட்டு உள்ளதாக தற்போதைய தகவல்கள் தெரிவிக்கின்றன.
இன்று மாலை 6 மணி வரை 3,368 முகாம்கள் நடைபெற்றன.
எட்டாம் நாளான இன்று நாடு முழுவதும் 1,46,598 சுகாதார பணியாளர்களுக்கு தடுப்பு மருந்து வழங்கப்பட்டது. தமிழ்நாட்டில் 4,642 நபர்களுக்கு இன்று தடுப்பு மருந்து வழங்கப்பட்டது. இறுதி தகவல்கள் இன்று பின்னிரவு கிடைக்கும்.
தடுப்பு மருந்து பெற்றுக்கொண்டவர்களில் 123 பேருக்கு சிறிய அளவிலான உபாதைகள் ஏற்பட்டதாக இன்று மாலை 6 மணி வரை தெரிவிக்கப்பட்டது. கடந்த 24 மணி நேரத்தில் ஆறு நபர்கள் இறந்துள்ள நிலையில
இவர்களில் யாருடைய இறப்புக்கும் தடுப்பு மருந்து காரணமில்லை என்று தெரியவந்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691661
குடியரசுத் துணைத் தலைவர் செயலகம்
குடும்ப அமைப்பு மற்றும் மதிப்புகளுக்கு முக்கியத்துவம் அளிப்பது, இந்திய கலாச்சாரத்தின் ஒரு தனிச்சிறப்பான அம்சம்: குடியரசு துணைத் தலைவர்
குடும்ப அமைப்பு மற்றும் மதிப்புகளுக்கு முக்கியத்துவம் அளிப்பது, இந்தியக் கலாச்சாரத்தின் ஒரு தனிச்சிறப்பான அம்சம் எனவும், இந்த மதிப்புகளைப் பாதுகாத்து வளர்ப்பதில் விழாக்கள் முக்கிய பங்கு வகிக்கின்றன என குடியரசுத் துணைத் தலைவர் திரு.எம். வெங்கையா நாயுடு இன்று கூறினார்.
ரக்ஷா பந்தன் நிகழ்ச்சியை முன்னிட்டு, அவர் வெளியிட்ட முகநூல் பதிவில், அனைத்து சகோதரிகளுக்கும் மற்றும் அவர்களது சகோதரர்களுக்கும் இது மிகச் சிறப்பான நாள் என குடியரசுத் துணைத் தலைவர் குறிப்பிட்டுள்ளார். உடன் பிறந்தோர்கள் இடையேயான பிணைப்பைப் புதுப்பிக்கவும், மகிழ்ச்சியை ஏற்படுத்துவதுமான நிகழ்ச்சி இது என அவர் கூறியுள்ளார்.
நமது திருவிழாக்களின் முக்கியத்துவம் மற்றும் வரலாற்று முக்கியத்துவம் குறித்து இளைய தலைமுறையினருக்கு விழிப்புணர்வை ஏற்படுத்த வேண்டியதன் அவசியத்தை வலியுறுத்திய அவர், “இதுபோன்ற பண்டிகைகளுக்கு அடிப்படையான சரியான மதிப்புகளையும், ஒழுக்கங்களையும் கற்றுக்கொள்ள, இது அவர்களுக்கு உதவும்” எனக் கூறினார்.
ராமாயணத்திலிருந்து எடுத்துக்காட்டுக்களைக் கூறிய அவர், காவியங்கள், நாட்டுப்புறக் கதைகள், சமூகப் பழக்கவழக்கங்கள் மற்றும் திருவிழாக்கள் மூலமாக, இந்தக் குடும்ப மதிப்புகள் ஆண்டாண்டு காலமாக பாதுகாக்கப்பட்டு மேம்படுத்தப்பட்டு வருகின்றன என்றார். இந்தியாவின் உலகப் புகழ்பெற்ற கூட்டுக் குடும்ப அமைப்பு, மதிப்புகள் மற்றும் ஞானத்தை தலைமுறைகளுக்கு இடையே உறுதி செய்வதோடு மட்டுமல்லாமல், அதன் உறுப்பினர்களுக்கு ஒரு சமூகப் பாதுகாப்பு வழங்குவதாகவும் செயல்படுகிறது. "இது அன்பு, மரியாதை, தியாகங்கள் மற்றும் கடமைகள் ஆகியவற்றால் வளர்க்கப்பட்ட ஒரு அமைப்பு" என்று அவர் மேலும் கூறினார்.
மனித உறவுகளைக் கொண்டாடும் கர்வா சாத், அஹோய் அஸ்தமி, குரு பூர்ணிமா போன்ற இந்திய விழாக்களைப் பட்டியலிட்ட குடியரசுத் துணைத் தலைவர், ரக்ஷா பந்தன் இந்த ஆண்டு, கொரோனாவுக்கு எதிராக ஒட்டுமொத்த உலகே போராடி கொண்டிருக்கும் நேரத்தில் வந்துள்ளதாக கூறினார். ‘‘மக்களின் வாழ்க்கை மற்றும் வாழ்வாதாரங்களை அதிகமாக பாதித்ததோடு, இந்த தொற்று பல விழாக்களின் கொண்டாட்டங்களையும் பாதித்துள்ளது’’ என அவர் குறிப்பிட்டார்.
மத்திய பணியாளர் தேர்வாணையம்
2017 டிசம்பரில் நடந்த யூபிஎஸ்சி ஆள்தேர்வு முடிவுகள் இறுதி செய்யப்பட்டுள்ளன.
மத்திய பொதுப் பணியாளர் தேர்வாணையம் 2017 டிசம்பர் மாதத்தில் நடத்திய ஆள்தேர்வு முடிவுகள் இறுதி செய்யப்பட்டுள்ளன. தேர்வு செய்யப்பட்டவர்களுக்கு தனித்தனியாக அஞ்சல் மூலம் தகவல் தெரிவிக்கப்படும்.
(Visitor Counter : 69
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 203.42 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 203.42 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 3.51 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1861640
PIB Headquarters
சென்னை விமான நிலையத்தில் ரூ.44.1 லட்சம் மதிப்புள்ள ஒரு கிலோ தங்கம் பறிமுதல்
சனிக்கிழமையன்று கொழும்புவிலிருந்து ஸ்ரீலங்கன் ஏர்லைன்ஸ் விமானம் மூலம் வந்த சென்னையைச் சேர்ந்த கலந்தர் அப்பாஸ் மற்றும் துபாயிலிருந்து இண்டிகோ விமானம் மூலம் வந்த சென்னையைச் சேர்ந்த ஆசிக் தீன் ஆகியோரை, சுங்கத்துறையினர் விமான நிலைய வெளியேறும் பகுதியில் வழிமறித்து சோதனை செய்தனர். இதில், பசை வடிவிலான தங்கத்தை ஐந்து பொட்டலங்களாக, அவர்களது மலக்குடலில் மறைத்துவைத்து கடத்தி வந்தது கண்டறியப்பட்டது. இதையடுத்து, ரூ.29.3 லட்சம் மதிப்புள்ள 681 கிராம் தங்கம் கைப்பற்றப்பட்டது.
இதேபோன்று சிங்கப்பூரிலிருந்து இண்டிகோ ஏர்லைன்ஸ் விமானம் மூலம் வந்த திருச்சிராப்பள்ளியைச் சேர்ந்த முகமது சாதுஷா என்பவரையும் விமான நிலைய வெளியேறும் பகுதியில் வழிமறித்து சோதனையிட்டதில், அவரது ஜீன்ஸ் பேண்டின் கீழ்ப்பகுதியில், பிரத்யேகமாக தைக்கப்பட்ட பாக்கெட்டில் மறைத்துவைத்து இரண்டு பொட்டலங்களாக 344 கிராம் எடையுள்ள பசை வடிவிலான தங்கம் கடத்திவரப்பட்டது தெரியவந்தது. இதையடுத்து, ரூ.14.8 லட்சம் மதிப்புள்ள இந்தத் தங்கம் கைப்பற்றப்பட்டது.
மொத்தத்தில் ரூ.44.1 லட்சம் மதிப்புள்ள 1.025 கிலோகிராம் எடையுள்ள தங்கம் பறிமுதல் செய்யப்பட்டு, மேல் விசாரணை நடத்தப்பட்டு வருவதாக சென்னை சர்வதேச விமான நிலைய சுங்கத்துறை ஆணையரின் செய்திக்குறிப்பில் தெரிவிக்கப்பட்டுள்ளது.
குடியரசுத் துணைத் தலைவர் செயலகம்
நாட்டின் வளர்ச்சிப் பயணத்துடன் சாமானிய மனிதனை இணைப்பது ஒரு வலிமையான தேசத்தை உருவாக்குவதற்கு மிகவும் அவசியம் : குடியரசுத் துணைத் தலைவர்
நாட்டின் வளர்ச்சிப் பயணத்துடன் சாமானிய மனிதனை இணைப்பது வலிமையான தேசத்தை உருவாக்குவதற்கு மிகவும் அவசியம் என்று குடியரசுத் துணைத் தலைவர் திரு. எம். வெங்கையா நாயுடு கூறியுள்ளார். உத்தரப் பிரதேச மாநிலம், லக்னோவில் திரு. லால்ஜி தாண்டன் எழுதிய “ஆங்கஹா லக்னோ” என்னும் புத்தகத்தை வெளியிட்ட பின்னர், நிகழ்ச்சியில் கூடியிருந்தோரிடையே அவர் உரையாற்றினார். இந்த வெளியீட்டு விழாவில் உத்தரப் பிரதேச மாநில ஆளுநர் திரு. ராம் நாயக், உத்தரப் பிரதேச மாநில முதல்வர் யோகி ஆதித்யநாத், உத்தரப் பிரதேச மாநிலத் துணைமுதல்வர்கள் டாக்டர் தினேஷ் சர்மா, திரு.கேசவ் பிரசாத், மற்றும் முக்கியப் பிரமுகர்கள் கலந்துகொண்டனர்.
திரு. தாண்டன் தமது வாழ்க்கையை லக்னோவிற்கு அர்ப்பணித்துக்கொண்டவர் என்றும் பொருளாதாரம், இலக்கியம், கலாச்சாரம் ஆகிய துறைகளில் லக்னோவை முன்னேற்றுவதற்கு மதிப்பு மிக்க பங்களிப்பை அவர் ஆற்றியுள்ளார் என்றும் குடியரசுத் துணைத் தலைவர் கூறினார். முன்னாள் பிரதமர் திரு. அடல் பிகாரி வாஜ்பாயின் இலக்கிய மரபை நூலாசிரியர் தொடர்வதற்கும் அவர் பாராட்டு தெரிவித்தார்.
“ஆங்கஹா லக்னோ” என்னும் இந்தப் புத்தகம் நாட்டுப்புற இலக்கிய வரலாற்றுக்கான ஒரு மாபெரும் எடுத்துக்காட்டாகும் என்று குடியரசுத் துணைத் தலைவர் குறிப்பிட்டார். லக்னோவின் குடிமக்கள் தங்கள் பாரம்பரியத்திற்குப் புத்துயிரூட்ட வேண்டும் என்றும் இந்த மாபெரும் நகரின் மரபை முன்னெடுத்துச் செல்ல ஒருங்கிணைந்து பாடுபட வேண்டும் என்றும் அவர் வலியுறுத்தினார்.
நாட்டின் மாபெரும் பாரம்பரியம், ஒளி மிகுந்த மற்றும் விலைமதிப்பற்ற மரபு ஆகியவற்றைக் குறித்து ஒவ்வொருவரும் விழிப்புணர்வு கொள்ள வேண்டும் எனவும் அப்படி இருந்தால் மட்டுமே நாடு விரும்பும் முன்னேற்றத்தை நோக்கி நடைபோட முடியும் என்றும் குடியரசுத் துணைத் தலைவர் கூறினார்.
கடைக்கோடி ஏழைக்கும் வளர்ச்சியை எடுத்துச்செல்வது தீனதயாள் உபாத்யாய் அவர்களின் கனவை நனவாக்குவதற்கு மிகவும் அவசியம் என்றும் குடியரசுத் துணைத் தலைவர் குறிப்பிட்டார்.
(Visitor Counter : 89
சிறப்பு சேவைகள் மற்றும் கட்டுரைகள்
ஜி20 உயர்நிலை தணிக்கை நிறுவனங்களின் ஒத்துழைப்பு மற்றும் பொறுப்புணர்வை வளர்க்கும் உயர்நிலை தணிக்கை அமைப்பு எஸ்ஏஐ20 உச்சி மாநாடு கோவாவில் நிறைவடைந்தது
இந்தியாவின் ஜி20 தலைமைத்துவத்தின் கீழ் உயர்நிலை தணிக்கை அமைப்பு எஸ்ஏஐ20 உச்சி மாநாடு கோவாவில் இன்று நிறைவடைந்தது. இந்தியாவின் தலைமை கணக்குத் தணிக்கையாளர்  மற்றும் எஸ்ஏஐ20 குழுவின் தலைவரான திரு கிரிஷ் சந்திர முர்மு நிறைவுரை ஆற்றினார்.
திரு கிரிஷ் சந்திர முர்மு தனது உரையில், எஸ்ஏஐ20 இன் தலைவர்கள் மற்றும் பிரதிநிதிகளின் பங்கேற்பு மற்றும் மிக முக்கியமாக, அனைத்து பரவலான ஒத்துழைப்பு மற்றும் ஒற்றுமை உணர்வுக்காக நன்றி தெரிவித்தார்.
எஸ்ஏஐ20 உச்சி மாநாடு இன்று அறிக்கையின் இறுதி வரைவை ஆலோசித்து ஏற்றுக்கொண்டது. நீலப் பொருளாதாரத்தின் பல்வேறு அம்சங்களில் தங்களுடைய மதிநுட்பத்தையும், அனுபவத்தையும் பகிர்ந்து கொண்ட இந்தத் துறையில் உள்ள பிரபலங்களால் நீலப் பொருளாதாரம் பற்றிய நுண்ணறிவு வழங்கப்பட்டது.
நிறைவு அமர்வுக்குப் பிறகு, இந்தியாவின் தலைமைக் கணக்குத் தணிக்கையாளர் திரு முர்மு செய்தியாளர் கூட்டத்தில் உரையாற்றினார், இங்கு நடைபெற்ற இரண்டு நாள் கூட்டத்திற்குப் பிறகு, எஸ்ஏஐ20 ஜி20 நாடுகளின் அனுபவங்களைப் பகிர்ந்து கொள்வதில் ஒத்துழைக்க உறுதி அளித்தன. சிறந்த நடைமுறைகள், திறன் மேம்பாடு மற்றும் பொருத்தமான தணிக்கை வழிகாட்டுதல்களின் மேம்பாடு உள்ளிட்டவை உச்சிமாநாட்டின் போது ஏற்றுக்கொள்ளப்பட்ட அறிக்கையிலும் பிரதிபலித்தது.
இந்த உச்சி மாநாட்டின் இரண்டு நாள் கூட்டத்தில், ஆஸ்திரேலியா, பிரேசில், கொரியா, இந்தோனேசியா, இந்தியா, ரஷ்யா, சவுதி அரேபியா மற்றும் துருக்கியே, பங்களாதேஷ், எகிப்து, மொரிஷியஸ், நைஜீரியா, ஓமன், ஸ்பெயின் மற்றும் ஐக்கிய அரபு எமிரேட்ஸ், மொராக்கோ, போலந்து ஆகிய நாடுகளின் பிரதிநிதிகள், யுஎஸ்ஏஐடி, உலக வங்கி உள்ளிட்ட சர்வதேச நிறுவனங்கள் கலந்து கொண்டனர்.
குறு சிறு மற்றும் நடுத்தர தொழில் துறை அமைச்சகம்
சிறு, குறு, நடுத்தர தொழில் நிறுவனங்களிடமிருந்து அதிக கொள்முதல், ரூ.21,000 கோடி பட்டுவாடா : நிதியமைச்சர் பாராட்டு
சிறு, குறு மற்றும் நடுத்தர தொழில் நிறுவனங்களுக்கு செலுத்தப்பட்ட கட்டணங்கள் குறித்து இன்று ஆய்வு நடத்திய மத்திய நிதியமைச்சர் திருமதி நிர்மலா சீதாராமன், அது குறித்து திருப்தி தெரிவித்ததோடு, மத்திய சிறு, குறு மற்றும் நடுத்தர தொழில்கள் அமைச்சகத்துக்கு பாராட்டும் தெரிவித்தார்.
பிரதமரின் லட்சியத்தின் ஒரு பகுதியாக, தற்சார்பு இந்தியா திட்டத்தை மே 2020-இல் நிதியமைச்சர் அறிவித்தார். சிறு, குறு மற்றும் நடுத்தர தொழில் நிறுவனங்களுக்கான நிலுவைத் தொகைகள் 45 நாட்களுக்குள் செலுத்தப்பட வேண்டும் என்றும் அறிவுறுத்தப்பட்டது.
மே 2020-இல் இருந்து, நிலுவைத் தொகைகள் செலுத்தப்படுவதை உறுதி செய்வதற்காக, இந்திய அரசால், குறிப்பாக மத்திய சிறு, குறு மற்றும் நடுத்தர தொழில்கள் அமைச்சகத்தால், பல்வேறு நடவடிக்கைகள் எடுக்கப்பட்டன.
சிறு, குறு மற்றும் நடுத்தர தொழில் நிறுவனங்களுக்கு செலுத்தப்பட வேண்டிய கட்டணங்களை விரைந்து செலுத்துவதற்காக, மத்திய பொதுத்துறை நிறுவனங்கள், மத்திய அரசின் முகமைகள் மீது சிறப்பு கவனம் செலுத்தப்பட்டது.
இதன் காரணமாக, கடந்த ஏழு மாதங்களில், அதாவது நவம்பர் வரை, ரூ.21,000 கோடி அளவுக்கான கட்டணங்கள் சிறு, குறு மற்றும் நடுத்தர தொழில் நிறுவனங்களுக்கு மத்திய பொதுத்துறை நிறுவனங்களாலும், மத்திய அரசின் முகமைகளாலும் செலுத்தப்பட்டுள்ளன.
அக்டோபர் மாதத்தில் மிக அதிக அளவில் ரூ. 5,100 கோடி அளவுக்கு கொள்முதல் செய்யப்பட்டு, ரூ.4,100 கோடி கட்டணமாக செலுத்தப்பட்டுள்ளது.
இத்தகைய நடவடிக்கைகளின் மூலம் சிறு, குறு மற்றும் நடுத்தர தொழில் நிறுவனங்களுக்கு வழங்கப்பட்டு வரும் ஆதரவுக்காக நிதியமைச்சர் பாராட்டு தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1679667
உள்துறை அமைச்சகம்
இணைய குற்றங்களை தடுப்பதற்கான யுக்திகள்
நாடாளுமன்றத்தின் மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய உள்துறை இணை அமைச்சர் திரு. அஜய் குமார் மிஷ்ரா கீழ்காணும் தகவல்களை வழங்கினார்.
இந்திய அரசியலமைப்பின் ஏழாவது அட்டவணையின்படி 'காவல்' மற்றும் 'பொது ஒழுங்கு' ஆகியவை மாநில அரசுகளின் கட்டுப்பாட்டில் வருகின்றன. சட்டம் மற்றும் ஒழுங்கை பராமரிப்பது, இணைய குற்றங்களை தடுப்பதற்கான யுக்திகள், திட்டமிடுதல், பணிக்குழுவை அமைத்தல் மற்றும் தடுப்பு, கண்டறிதல், விசாரணை மற்றும் வழக்குத் தொடர சட்ட அமலாக்க முகமைகளின் திறன் மேம்பாடு/பயிற்சி உள்ளிட்டவை மாநிலங்கள்/யூனியன் பிரதேசங்களின் பொறுப்பாகும்.
மாநில அரசுகளின் முன்முயற்சிகளுக்கு பல்வேறு ஆலோசனைகள் மற்றும் திட்டங்களின் மூலம் மத்திய அரசு ஆதரவளிக்கிறது.
இணைய குற்றங்களை விரிவான மற்றும் ஒருங்கிணைந்த முறையில் கையாள்வதற்கான வழிமுறைகளை வலுப்படுத்த, இணைய குற்றங்கள் குறித்த விழிப்புணர்வை பரப்புவதற்கு மத்திய அரசு நடவடிக்கை எடுத்துள்ளது.
அனைத்து வகையான இணைய குற்றங்கள் தொடர்பான சம்பவங்களையும் பொதுமக்கள் தெரிவிக்க, தேசிய சைபர் குற்ற தகவல் தளத்தை  அரசு தொடங்கியுள்ளது.
இந்த இணையதளத்தில் பதிவாகும் இணைய குற்றச் சம்பவங்கள் குறித்த தகவல்கள் சட்டத்தின் விதிகளின்படி நடவடிக்கை எடுப்பதற்காக அந்தந்த மாநிலம்/யூனியன் பிரதேசத்தின் சட்ட அமலாக்க அமைப்பிற்கு தானாகவே அனுப்பப்படும். கட்டணமில்லா உதவி எண்ணும் செயல்படுத்தப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796819
பிரதமர் அலுவலகம்
பிரதமர் திரு நரேந்திர மோடி மற்றும் இங்கிலாந்து பிரதமர் திரு போரிஸ் ஜான்சனிடையே தொலைபேசி உரையாடல்
இங்கிலாந்து பிரதமர் மாண்புமிகு திரு போரிஸ் ஜான்சனுடன் பிரதமர் திரு நரேந்திர மோடி தொலைபேசி மூலம் இன்று உரையாடினார்.
குடியரசு தின விழாவில் தலைமை விருந்தினராக கலந்து கொள்வதற்கு இந்தியா தமக்கு விடுத்த அழைப்பிற்கு மீண்டும் ஒருமுறை நன்றி தெரிவித்த இங்கிலாந்து பிரதமர், அவரது நாட்டில் மாறியுள்ள கொவிட்-19 நிலைமையால் குடியரசு தின விழாவில் தம்மால் கலந்து கொள்ள முடியாத நிலை ஏற்பட்டுள்ளதாக வருத்தம் தெரிவித்தார்.
இங்கிலாந்தில் ஏற்பட்டுள்ள அசாதாரண சூழ்நிலையை தம்மால் புரிந்து கொள்ள முடிவாதாகக் கூறிய பிரதமர், பெருந்தொற்றின் பரவலை விரைவில் கட்டுப்படுத்த தமது வாழ்த்துகளை தெரிவித்தார். நிலைமை சீரடைந்தவுடன், பிரதமர் ஜான்சனை இந்தியாவுக்கு வரவேற்க தாம் ஆவலாக இருப்பதாக அவர் கூறினார்.
கொவிட்-19 தடுப்பு மருந்துகளை உலகத்திற்கு கிடைக்க செய்வது உட்பட இரு நாடுகளுக்கிடையேயான ஒத்துழைப்பு குறித்து இரு தலைவர்களும் ஆய்வு செய்தனர். பிரெக்சிட்டுக்கு பிறகான இந்திய-இங்கிலாந்து உறவு, கொவிட்டுக்கு பிறகான இரு நாடுகளுக்கிடையேயான நட்பு மற்றும் குறிக்கோள்களை அடைவதற்காக விரிவான முறையில் இணைந்து பணிபுரிவது குறித்தும் கருத்துகளை அவர்கள் பரிமாறிக்கொண்டனர்.
குறு சிறு மற்றும் நடுத்தர தொழில் துறை அமைச்சகம்
மத்திய குறு, சிறு மற்றும் நடுத்தர தொழில் அமைச்சராக நிதின் கட்கரி பொறுப்பேற்றார்
பிரதாப் சந்திர சாரங்கி இணை அமைச்சராகப் பொறுப்பேற்றார்
புது தில்லியில் இன்று மத்திய குறு, சிறு மற்றும் நடுத்தர தொழில்கள் துறை அமைச்சராக திரு. நிதின் கட்கரி பொறுப்பேற்றார்
திரு. பிரதாப் சந்திர சாரங்கி, மத்திய குறு, சிறு மற்றும் நடுத்தர தொழில்துறை இணை அமைச்சராகப் பொறுப்பேற்றார்.
பொறுப்பேற்ற பின், பொருளாதார வளர்ச்சிக்கு நாட்டில் வேலைவாய்ப்புகளை உருவாக்குவது மிக முக்கியமாகும். நாட்டின் ஊரக, சிறுநகர மற்றும் நகரப்பகுதிகளில் வேலைவாய்ப்புகளை உருவாக்குவதில் மத்திய குறுசிறு நடுத்தர தொழில் அமைச்சகம் முக்கிய பங்கு வகிக்கிறது என்று அமைச்சர் திரு.கட்கரி குறிப்பிட்டார்.
வெளிநாடுகளில் இருந்து இறக்குமதி செய்யப்படும் பொருட்களுக்கு மாற்றுப் பொருட்களை கொண்டுவருவது உடனடித் தேவையாகும். இறக்குமதியைக் கட்டுப்படுத்த உள்நாட்டில் தயார் செய்யப்படும் பொருட்களை உருவாக்க நாட்டின் சிறு, நடுத்தர தொழிற்சாலைகள் பெருமளவில் பங்களிக்க முடியும் என்றும் அமைச்சர் தெரிவித்தார்.
குறு, சிறு மற்றும் நடுத்தர தொழில்துறை செயலர் டாக்டர் அருண் குமார் பாண்டா, கதர் கிராமத் தொழில்கள் ஆணையத்தின் தலைவர் திரு.வினய் குமார் சக்சேனா, அமைச்சகம், கதர் கிராமத் தொழில்கள் ஆணையம் மற்றும் கயறு வாரியத்தின் மூத்த அலுவலர்கள் இரு அமைச்சர்களையும் வரவேற்றனர்.
(Visitor Counter : 117
பிரதமர் அலுவலகம்
கான்பூர் சாலை விபத்தில் நேரிட்ட உயிரிழப்புகளுக்கு பிரதமர் இரங்கல், நிதியுதவி அறிவிப்பு
உத்திரப்பிரதேசம் கான்பூரில் ஏற்பட்ட சாலை விபத்தில் நேரிட்ட உயிரிழப்புகளுக்கு பிரதமர் திரு நரேந்திர மோடி இரங்கல் தெரிவித்துள்ளார்.
அவர் சுட்டுரை வாயிலாக வெளியிட்டுள்ள செய்தியில், இந்த விபத்தில் உயிரிழந்தவர்களின் குடும்பத்தினருக்கு தனது இரங்கல்களைத் தெரிவித்துள்ளதோடு, விபத்தில் காயமடைந்தவர்கள் விரைவில் குணமடைய தான் பிரார்த்திப்பதாகவும் கூறியுள்ளார்.
பிரதமர் தேசிய நிவாரண நிதியிலிருந்து, சாலை விபத்தில் உயிர் இழந்தவர்களின் குடும்பத்தினருக்கு இரண்டு லட்ச ரூபாயும், காயமடைந்தவர்களுக்கு ரூ.50,000ம் வழங்கப்படும் என்றும் பிரதமர் அறிவித்துள்ளார்.
-----
(
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
யோகா சிறந்த விலையில்லா மருந்து என மத்திய இணையமைச்சர் டாக்டர் எல். முருகன் தெரிவித்துள்ளார்
யோகா சிறந்த விலையில்லா மருந்தாகும் என்று மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால் வளத்துறை இணை அமைச்சர் டாக்டர் எல்.முருகன் தெரிவித்துள்ளார்.
சர்வதேச யோகா தினத்தையொட்டி புதுச்சேரி காந்தித்திடலில் நடைபெற்ற பெருந்திரள் யோகா பயிற்சியைத் தொடங்கிவைத்துப் பேசிய அவர், வாழ்க்கை முறை மாற்றத்தால் இப்போது அதிகரித்து வரும் ரத்த அழுத்தம், நீரிழிவு போன்ற நோய்களை யோகா மூலம் கட்டுப்படுத்த முடியும். இன்றைய இயந்திரகதியிலான வாழ்க்கையில் யோகா நமது மனதை ஒருமுகப்படுத்துகிறது. யோகா உடற்பயிற்சியாகவும் மருந்தாகவும் மன அமைதி தருவதாகவும் உள்ளது என்றார்.
இத்தகைய பலன்கள் பலவற்றைத் தருகின்ற யோகாவை நாம் அனைவரும் வாழ்க்கையின் ஒரு பகுதியாக கடைப்பிடிக்க வேண்டும் என்று அவர் கேட்டுக் கொண்டார்.
பிரதமர் திரு நரேந்திர மோடியின் மிகப் பெரும் முயற்சிகளின் காரணமாக ஐக்கிய நாடுகள் சபை ஜூன் 21 ஆம் தேதியை சர்வதேச யோகா தினமாக அறிவித்ததையும் நமது நாட்டில் தோன்றிய அற்புதக் கலையை உலகமே கொண்டாடுமாறு அவர் செய்ததையும் டாக்டர் எல். முருகன் நினைவுகூர்ந்தார். நிகழ்ச்சியில் புதுச்சேரி ஆளுநரும், தெலங்கானா துணை நிலை ஆளுநருமான டாக்டர். தமிழிசை சௌந்தரராஜன் மற்றும் மத்திய, மாநில அரசு அதிகாரிகள் கலந்துக் கொண்டனர்.
(Visitor Counter : 84
மனித வள மேம்பாட்டு அமைச்சகம்
மத்திய ஆந்திர பிரதேச பல்கலைகழகம் அமைக்க மத்திய அமைச்சரவை ஒப்புதல்
ஆந்திரப் பிரதேசம் அனந்தபூர் மாவட்டத்தின் ஜனதலுரு கிராமத்தில் மத்திய ஆந்திரப் பிரதேசப் பல்கலைகழகம் அமைக்க பிரதமர் திரு நரேந்திர மோடி தலைமையிலான மத்திய அமைச்சரவை குழு கொள்கை ரீதியிலான ஒப்புதல் அளித்துள்ளது. பல்கலைகழகம் அமைப்பதிற்கான முதற் கட்ட செலவிற்கான ரூ. 450 கோடி வழங்க ஒப்புதல் அளிக்கப்பட்டுள்ளது.
இயற்றப்பட்ட மத்தியப் பல்கலைக்கழகச் சட்டம் , 2009-ல் திருத்தங்கள் கொண்டு வரும் வரை சட்டப்படியான அந்தஸ்து வழங்கவும், சங்கங்கள் பதிவு சட்டம், 1860 கீழ் சங்கம் அமைத்து, தற்காலிக வளாகத்தில் மத்தியப் பல்கலைகழகம் செயல்படவும் அமைச்சரவை ஒப்புதல் அளித்துள்ளது. இது 2018-19 கல்வி ஆண்டிற்கான கல்வி சார்ந்த செயல்பாடுகளை துவங்க வழி செய்யும். இந்தப் பல்கலைகழகம் நிர்வாக முறை அமையும் வரை ஏற்கனவே செயல்பட்டு வரும் மத்திய பல்கலைகழகம் வழிநடத்தும்.
இந்த ஒப்புதல் உயர் கல்விக்கான அனுகுமுறை மற்றும் தரத்தை அதிகரிக்கும். மண்டலங்களில் உள்ள கல்வி வசதிகளில் உள்ள சமமின்மையை குறைத்து, ஆந்திரப் பிரதேச மறுசீரமைப்பு சட்டம், 2014-க்கு செயல்படுத்த உதவும் .
பெருநிறுவனங்கள் விவகாரங்கள் அமைச்சகம்
நொடித்துப்போதல் மற்றும் திவாலாதலுக்கான இந்திய வாரிய விதிமுறைகள் 2016-ல் திருத்தம்
நொடித்துப்போதல் மற்றும் திவாலாதலுக்கான இந்திய வாரியம், நொடித்துப்போதல் மற்றும் திவாலாதலுக்கான இந்திய வாரிய விதிமுறைகள் 2016-ல் திருத்தம் செய்து, விதிமுறைகள்  2020-ஐ இன்று வெளியிட்டுள்ளது.
இந்தத் திருத்தங்கள் இன்று முதல் நடைமுறைக்கு வருகின்றன. இந்தத் திருத்தங்களைக் கீழ்காணும் இணைப்புகளில் காணலாம்:
www.mca.gov.in
www.ibbi.gov.in.
மனித வள மேம்பாட்டு அமைச்சகம்
நமது பெண் குழந்தைகளுக்கு தரமான கல்வியை அளிக்க வேண்டியது அவசியம்: அமைச்சர் திரு ரமேஷ் பொக்ரியால் 'நிஷாங்க்'
பெண்களுக்கு அதிகாரமளிப்பதற்கான அகில இந்திய தொழில்நுட்பக் கல்விக் குழுவின் புதுமையான கல்வி திட்டமான லீலாவதி விருதுகள்-2020-ஐ காணொலி மூலம் மத்திய கல்வி அமைச்சர் திரு ரமேஷ் பொக்ரியால் 'நிஷாங்க்' இன்று துவக்கி வைத்தார்.
நிகழ்ச்சியில் பேசிய அவர், நமது பெண் குழந்தைகளை தற்சார்பானவர்களாக, தன்னம்பிக்கை கொண்டவர்களாக, வெற்றிகரமானவர்களாக ஆக்க, தரமான கல்வியை அவர்களுக்கு அளிக்க வேண்டியது அவசியம் என்றார்.
இந்த விருதின் மையக்கருவான 'பெண்களுக்கு அதிகாரமளித்தல்' என்பது இந்த அரசின் முக்கிய முன்னுரிமை என்று கூறிய அமைச்சர், பிரதமர் திரு நரேந்திர மோடியின் தலைமையின் கிழ் பெண் குழந்தைகளின் ஒட்டுமொத்த வளர்ச்சிக்காக எண்ணற்ற நலத் திட்டங்களை அரசு செயல்படுத்தி வருவதாகக் கூறினார்.
செல்வ மகள் திட்டம், பெண் குழந்தைகளைக் காப்போம், அவர்களுக்கு கல்வி அளிப்போம், சிபிஎஸ்ஈ உடான் திட்டம் உள்ளிட்ட பெண் குழந்தைகளுக்கானத் திட்டங்களை திரு ரமேஷ் பொக்ரியால் 'நிஷாங்க்' பட்டியலிட்டார்
சுகாதாரம், தூய்மை, ஆரோக்கியம், ஊட்டச்சத்து, கல்வியறிவு, வேலைவாய்ப்பு, தொழில்நுட்பம், கடன் வசதிகள், சந்தைப்படுத்துதல், புதுமைகள், திறன் வளர்த்தல், இயற்கை வளங்கள் மற்றும் பெண்களின் உரிமை ஆகியவற்றைக் குறித்து பெண்களிடையே விழிப்புணர்வு உருவாக்குவதே இன்று தொடங்கப்பட்ட விருதின் நோக்கங்களாகும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1673518
----
(Visitor Counter : 180
பாதுகாப்பு அமைச்சகம்
‘சமுத்திர சக்தி’ பயிற்சியில் ஈடுபட்டுள்ள இந்திய மற்றும் இந்தோனேசிய கடற்படைகள்
சுண்டா ஜலசந்திக்கு அருகே 2021 செப்டம்பர் 20 முதல் செப்டம்பர் 21 வரை நடைபெறவுள்ள ‘சமுத்திர சக்தி’ எனும் மூன்றாவது இருதரப்பு பயிற்சியில் கலந்து கொள்வதற்காக இந்திய கடற்படை கப்பல்களான ஷிவாலிக் மற்றும் கட்மட் ஜகார்தாவுக்கு 2021 செப்டம்பர் 18 அன்று சென்றடைந்தன.
இருதரப்பு உறவுகளை வலுப்படுத்துதல், இருதரப்பு கடற்படைகளுக்கிடையே பரஸ்பர புரிதல் மற்றும் கடல்சார் செயல்பாடுகளில் இணைந்து பணியாற்றுதல் உள்ளிட்டவற்றை மேம்படுத்துதல் ஆகியவற்றை இந்த பயிற்சி நோக்கமாக கொண்டதாகும். சிறந்த நடைமுறைகளை பகிர்ந்து கொள்ளவும், கடல்சார் பாதுகாப்பு செயல்பாடுகளின் பொதுவான புரிதலை உருவாக்கவும் சரியான தளத்தை இந்த பயிற்சி வழங்கும்.
இதில் கலந்து கொள்ளும் இந்திய கடற்படை கப்பல்களான ஷிவாலிக் மற்றும் கட்மட், உள்நாட்டிலேயே நவீன வசதிகளோடு கட்டமைக்கப்பட்டவையாகும். விசாகப்பட்டினத்தில் இருந்து செயல்படும் இந்திய கடற்படையின் கிழக்கு தளத்தின் கீழ் இந்த கப்பல்கள் செயலாற்றுகின்றன.
இந்தோனேசிய கடற்படையின் சார்பில் கேஆர்ஐ புங்க் டோமோ, கேஆர்ஐ மலஹயாதி ஆகிய கப்பல்களும், சிஎன்-235 விமானம் உள்ளிட்டவை பயிற்சியில் பங்கேற்கின்றன.
கொவிட் விதிமுறைகளை பின்பற்றி நடைபெறும் ‘சமுத்திர சக்தி’ மூன்றாவது இருதரப்பு பயிற்சியின் மூலம் இரு நாடுகளின் கடற்படைகளுக்கிடையே ஒத்துழைப்பு மேம்பட்டு, இந்திய பசிபிக் பகுதியில் வலுவான நட்புறவு உருவாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756478
பிரதமர் அலுவலகம்
2018 டிசம்பர் 16 அன்று உத்தரப்பிரதேசத்திற்குப் பிரதமர் பயணம்
பிரதமர் திரு நரேந்திர மோடி 2018 டிசம்பர் 16 அன்று உத்தரப்பிரதேசத்திற்குப் பயணம் மேற்கொள்ளவிருக்கிறார்.
ரேபரேலியில் உள்ள நவீன ரயில்பெட்டி தொழிற்சாலையைப் பிரதமர் பார்வையிடுவார். பொதுக்கூட்டம் ஒன்றில் இந்தத் தொழிற்சாலையின் ஹம்சஃபார் ரேக் ஒன்றையும், 900-ஆவது ரயில்பெட்டியையும் அவர் கொடியசைத்துத் தொடங்கி வைப்பார். பல்வேறு நலத்திட்டங்களுக்கு அவர் அடிக்கல் நாட்டுவார் அல்லது தொடங்கி வைத்து நாட்டுக்கு அர்ப்பணிப்பார். பொதுக்கூட்டத்திலும் பிரதமர் உரையாற்றுவார்.
இதற்குப் பின் பிரதமர் பிரயாக்ராஜ் செல்வார். கும்பமேளாவுக்கான கட்டுப்பாட்டு அறையை அவர் திறந்து வைப்பார். கங்கை பூஜை செய்யவிருக்கும் அவர், தூய்மையான கும்பமேளா கண்காட்சியையும் பார்வையிடுவார். பிரயாக்ராஜில் உள்ள ‘அக்ஷயவத்’ ஆலயத்திற்கும் திரு நரேந்திர மோடி செல்லவிருக்கிறார்.
இதன் பின்னர் அண்டாவா செல்லும் பிரதமர், பல்வேறு திட்டங்களுக்கு அடிக்கல் நாட்டுவார் அல்லது தொடங்கி வைத்து நாட்டுக்கு அர்ப்பணிப்பார். கூடியிருப்போர் இடையேயும் பிரதமர் உரையாற்றுவார்.
தில்லி திரும்பும் முன் பிரயாக்ராஜில் உள்ள பாம்ராலி விமான நிலையத்திற்குப் பிரதமர் பயணம் செய்வார். அந்த விமான நிலையத்தில் புதிய முனையத்திற்கான கட்டிடத்தை அவர் திறந்து வைப்பார்.
இளைஞர் நலன் மற்றும் விளையாட்டு அமைச்சகம்
இந்தியா-தஜகிஸ்தான் இடையே இளைஞர் விவகாரங்களில் ஒத்துழைக்க வகை செய்யும் புர்ந்துணர்வு ஒப்பந்தத்திற்கு மத்திய அமைச்சரவை ஒப்புதல்
இன்று புதுதில்லியில் பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவையில், இந்தியா-தஜகிஸ்தான் இடையே இளைஞர் விவகாரங்களில் ஒத்துழைக்க வகை செய்யும் புர்ந்துணர்வு ஒப்பந்தத்திற்கு ஒப்புதல் அளிக்கப்பட்டது.
கடந்த அக்டோபர் மாதம் 8-ஆம் தேதி இந்த புரிந்துணர்வு ஒப்பந்தம், தஜகிஸ்தான் தலைநகர் Dushanbe-யில் கையெழுத்தானது. இந்திய தரப்பில் தஜகிஸ்தானுக்கான இந்திய தூதர் திரு. சோமநாத் கோஷ் மற்றும் தஜகிஸ்தான் குடியரசின் இளைஞர் மற்றும் விளையாட்டு விவகாரங்கள் குழு தலைவரான திரு. அப்துல்லாசோடா ஆடாம்ரஸ்தம் ஆகியோர் கையெழுத்திட்டனர். இந்த ஒப்பந்தம் 5 ஆண்டுகளுக்கு அமலில் இருக்கும்.
இந்த ஒப்பந்தப்படி, இளைஞர்கள் பரிமாற்றம், இளையோர் அமைப்புகளின் பிரதிநிதிகள் பரிமாற்றம் ஆகியவை மேற்கொள்ளப்படும். இளையோர் விவகாரம் தொடர்பான சர்வதேச கருத்தரங்குகள், மாநாடுகளில் இருநாட்டு இளையோர்களும் பங்கேற்கவும் ஒப்பந்தம் வகை செய்கிறது. இளையோர் விழாக்களும் மேற்கொள்ளப்படும். இவை அனைத்தும் இருநாடுகளின் சட்ட திட்டங்களுக்கு உட்பட்டு, இருநாடுகளின் ஒப்புதலோடு மேற்கொள்ளப்படும்.
பயன்
இந்த ஒப்பந்தம் இளைஞர் விவகாரங்கள் தொடர்பான நிகழ்ச்சிகளை இருநாடுகளும் பரஸ்பரம் பரிமாறிக் கொள்ள வகை செய்கிறது. இதனால் இரு நாடுகளுக்கு இடையேயான கலாச்சாரம், நன்மதிப்பு மற்றும் நல்ல சிந்தனைகள் போன்றவைகளை பரிமாறிக் கொள்ள வழியேற்படும். இதுபோன்ற நடவடிக்கைகளினால், இருநாடுகளைச் சேர்ந்த இளையோர்கள் மத, இன, பாலினப் பாகுபாடின்றி இளையோர் நிகழ்ச்சிகளில் பங்கேற்க முடியும்.